दिल्ली के छठे सीरो सर्वे में 90% से ज्यादा लोगों में मिली एंटीबॉडी
नई दिल्ली: दिल्ली में कराए गए छठे सीरो सर्वे में शामिल 90 फीसदी से अधिक लोगों के शरीर में कोरोनावायरस के खिलाफ एंटीबॉडी पायी गई है. सरकार को बुधवार को सौंपी गई रिपोर्ट में यह जानकारी सामने आई है.
एक सरकारी अधिकारी ने कहा कि इसका मतलब यह है कि दिल्ली को महामारी की दूसरी लहर जैसी तबाही मचाने वाली किसी अन्य लहर का सामना तब तक नहीं करना पड़ेगा, जब तक कि वायरस का कोई अन्य गंभीर स्वरूप सामने नहीं आता.
अधिकारी ने कहा, ‘हालांकि, सीरो सर्वे में उच्च स्तर पर एंटीबॉडी विकसित होने की जानकारी सामने आने के बावजूद हम ये नहीं कह सकते कि दिल्ली ने हर्ड इम्युनिटी (सामूहिक रोग प्रतिरोधक क्षमता) प्राप्त कर ली है.’
एक आधिकारिक सूत्र ने कहा, ‘हमने छठे सीरो सर्वेक्षण के दौरान एकत्र किए गए नमूनों में से 90 फीसदी से अधिक में कोविड एंटीबॉडी का पता लगाया है.’
छठे सीरो सर्वे के अंतर्गत 24 सितंबर से नमूने एकत्र करना शुरू किया गया था. राष्ट्रीय राजधानी से कुल 28,000 नमूने एकत्र किए गए थे.
सूत्रों ने बताया कि प्रत्येक जिले में सीरो सकारात्मक दर 85 फीसदी से अधिक रही जिसमें पुरुषों की तुलना में महिलाओं की संख्या अधिक रही.
गौरतलब है कि दिल्ली में जनवरी में कराए गए पांचवें सीरो सर्वेक्षण में 56 फीसदी से अधिक लोगों में एंटीबॉडी पायी गई थी।
देश में पिछले 24 घंटों में कोरोना के 16,156 मामले दर्ज किए गए हैं। जिनमें केरल से 9,445 मामले, महाराष्ट्र से 1,485 मामले, तमिलनाडु से 1,075 मामले, पश्चिम बंगाल से 976 मामले, आंध्र प्रदेश से 567 मामले, ओडिशा से 549 मामले, मिज़ोरम से 547 मामले, कर्नाटक से 282 मामले, हिमाचल प्रदेश से 261 मामले, असम से 244 मामले, तेलंगाना से 186 मामले, जम्मू कश्मीर और मणिपुर से 70-70 मामले, मेघालय से 51 मामले और पुडुचेरी से 40 मामले सामने आए हैं।
देश में कोरोना संक्रमण से 24 घंटों में 733 मरीजों की मौत हुई है। जिनमें से केरल में 622 मरीज़ों की मौत हुई, महाराष्ट्र में 38 मरीज़ों की मौत हुई, पश्चिम बंगाल में 15 मरीज़ों की मौत हुई, कर्नाटक में 13 मरीज़ों की मौत हुई, तमिलनाडु में 12 मरीज़ों की मौत हुई, आंध्र प्रदेश में 8 मरीज़ों की मौत हुई, असम में 6 मरीज़ों की मौत हुई, ओड़िशा, मिज़ोरम, हिमाचल प्रदेश, मणिपुर, मेघालय, पंजाब, छत्तीसगढ़ और झारखंड में 2-2 मरीज़ों की मौत हुई और एक-एक मरीज़ की मौत तेलंगाना, गोवा और मध्य प्रदेश में हुई है।
(समाचार एजेंसी भाषा इनपुट के साथ )
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva mag_Deva hin_Deva